Diari Oficial de la Generalitat Valenciana


Sumari del DOGV 9838, del 29-04-2024 (2024/3676)

RESOLUCIÓ de 12 d'abril de 2024, de la Conselleria de Sanitat, per la qual es convoquen ajudes destinades a finançar accions en matèria de recursos humans per a impulsar la investigació i la formació en investigació sanitària, biomèdica i de salut pública per a l'exercici 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9838

Data del DOGV
:   29-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3676


Data del document
:   12-04-2024

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ de 12 d'abril de 2024, de la Conselleria de Sanitat, per la qual es convoquen ajudes destinades a finançar accions en matèria de recursos humans per a impulsar la investigació i la formació en investigació sanitària, biomèdica i de salut pública per a l'exercici 2024. [2024/3676]  
Considerant que és competència de la Conselleria de Sanitat impulsar la investigació sanitària com a element estratègic per al desenvolupament i la millora de l'atenció sanitària a la ciutadania, així com estimular les activitats R+D+i en el marc global en el qual actualment es desenvolupen.  
Considerant que per a incrementar la competitivitat en la investigació bàsica, translacional, clínica, en salut pública i serveis sanitaris en l'àmbit del sistema d'atenció i protecció de la salut en la Comunitat Valenciana, és necessari fomentar la constitució de grups d'investigació amb massa crítica suficient, potenciar la investigació coordinada entre grups i facilitar el reciclatge formatiu permanent dels investigadors mitjançant programes de formació, intensificació i mobilitat, per a aconseguir un nivell d'excel·lència en la investigació sanitària dels centres de la nostra Comunitat.  
Considerant que l'Orde 2/2017, de 28 de febrer, de la Conselleria de Sanitat Universal i Salut Pública (DOGV 7994, 07.03.2017), va aprovar les bases reguladores de les subvencions destinades a finançar accions en matèria de recursos humans per a incentivar la investigació i la formació en investigació sanitària, biomèdica i de salut pública, i que l'Orde 3/2020, de 9 de juny, de la Conselleria de Sanitat Universal i Salut Pública (DOGV 8838, 18.06.2020), modifica parcialment l'Orde 2/2017, de 28 de febrer, de la Conselleria de Sanitat Universal i Salut Pública.  
Esta resolució té per objecte convocar ajudes per a finançar actuacions en matèria de recursos humans que incentiven la investigació i formació en investigació sanitària, biomèdica i de salut pública en els centres de la Comunitat Valenciana, de conformitat amb les bases establides en l'esmentada Orde 2/2017, de 28 de febrer i la seua posterior modificació parcial en l'Orde 3/2020, de 9 de juny.  
De conformitat amb el que establixen els articles 160.4.b i 166 de la Llei 1/2015, de 6 de febrer, del Consell, d'hisenda pública, del sector públic instrumental i de subvencions.  
I en virtut de les facultats conferides per l'article 28 de la Llei 5/1983, de 30 de desembre, del Consell, resolc:  
  
Article 1. Objecte  
L'objecte d'esta resolució és convocar, en règim de publicitat, objectivitat i concurrència competitiva, subvencions destinades a finançar accions en matèria de recursos humans per a incentivar la investigació i la formació en investigació sanitària, biomèdica i de salut pública. Estes ajudes es troben dins de l'àmbit de la investigació sanitària, biomèdica i de salut pública, segons es definixen en el Pla estatal d'investigació científica i tècnica i d'innovació. Les subvencions que es convoquen ací estan incloses en el Pla estratègic de subvencions de la Conselleria de Sanitat per al període 2024-2027.  
  
  
Article 2. Finançament  
Esta convocatòria es finançarà amb càrrec al programa pressupostari de la Conselleria de Sanitat N0961.43.4986.42.007A08, Investigació en Ciències de la Salut, capítol 4, de la Direcció General d'Investigació i Innovació, amb la línia de subvenció S0367, dels pressupostos de la Generalitat per a l'any 2024 per un import de tres milions d'euros (3.000.000,00 €).  
  
Article 3. Política de competència de la Unió Europea  
Les activitats subvencionades a través d'esta convocatòria són activitats primàries de caràcter no econòmic, tal com són definides per la Comissió Europea en el Marc sobre ajudes estatals de recerca i desenvolupament i innovació (2022/C 414/01), per la qual cosa les ajudes concedides, per la seua naturalesa i finalitat, no falsegen ni poden falsejar la competència ni els intercanvis comercials entre els estats membres de la Unió Europea, i no suposen avantatges econòmics per a empreses. Per este motiu, esta convocatòria no necessita ser notificada o comunicada a la Comissió Europea i no li serà aplicable l'article 107 del Tractat de Funcionament de la Unió Europea.  
  
  
Article 4. Àmbit temporal  
El desenvolupament de les activitats subvencionades s'estendrà al llarg de l'anualitat 2024.  
  
Article 5. Requisits dels beneficiaris  
D'acord amb el que establix l'article 5 de l'Orde 2/2017, de 28 de febrer, de les bases reguladores, podran sol·licitar les subvencions les entitats següents:  
a) Les fundacions del sector públic de la Comunitat Valenciana que gestionen l'activitat investigadora dels departaments de salut i els centres i serveis extradepartamentals adscrits a la Conselleria de Sanitat de la Generalitat.  
b) Les fundacions d'investigació associades als consorcis sanitaris Generalitat-Diputació que gestionen l'activitat investigadora de departaments de salut o centres assistencials.  
c) Les fundacions d'investigació en salut que en el seu patronat o òrgan de govern compten amb participació majoritària de membres proposats per la Generalitat.  
Totes les entitats sol·licitants han de complir els requisits per a ser considerades organisme d'investigació, tal com està definit en el del Marc sobre ajudes estatals de recerca i desenvolupament i innovació aprovat per la Comissió Europea en la seua comunicació publicada en el Diario Oficial de la Unión Europea, sèrie C, de 28 d'octubre de 2022 (2022/C/414/01).  
No podran obtindre la condició d'entitat beneficiària de les subvencions regulades en esta convocatòria les entitats en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions, i en els articles 18 i concordants del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
Les declaracions responsables del compliment d'estos requisits per part de les entitats sol·licitants estaran incorporades en el formulari normalitzat de sol·licitud de les subvencions, tal com es detalla en l'article 9 de l'Orde 2/2017, de 28 de febrer, de les bases reguladores.  
  
  
Article 6. Activitats i gastos subvencionables  
1. Es podran subvencionar els gastos ocasionats en l'execució de les activitats compreses dins de l'objecte de la subvenció, segons es detallen en l'article 4 de l'Orde 2/2017, de 28 de febrer, de la Conselleria de Sanitat i que, en resum, comprenen els següents:  
  
a) Complementar els costos salarials del personal investigador contractat dins de les convocatòries competitives d'àmbit nacional integrades en el Pla estatal d'investigació científica i tècnica i d'innovació, en el percentatge no subvencionat per les ajudes respectives.  
  
b) Complementar els costos salarials del personal investigador contractat dins de les convocatòries competitives finançades amb fons públics de l'àmbit autonòmic, en el percentatge no subvencionat per les ajudes respectives.  
c) Complementar els costos salarials del personal investigador contractat en les modalitats de contracte predoctoral o contracte d'accés al sistema espanyol de ciència, tecnologia i innovació, en el percentatge no subvencionat per les ajudes respectives.  
d) Sufragar els costos salarials de personal tècnic i de gestió d'investigació de les entitats beneficiàries.  
e) Sufragar accions de mobilitat i intensificació de l'activitat investigadora.  
f) Altres actuacions en matèria de personal dirigides a impulsar la investigació, la innovació i la formació en investigació.  
2. Per al desenvolupament d'estes activitats es podran subvencionar, exclusivament en les parts no subvencionades per altres entitats, els gastos que de manera directa responguen a la naturalesa de l'activitat subvencionada, que hagen sigut efectivament abonats per l'entitat beneficiària amb anterioritat a la data de la justificació de la subvenció, i que es realitzen en el període subvencionable establit en esta convocatòria.  
  
3. Podran ser objecte de subvenció els tipus de gasto següents:  
a) Gastos de personal: costos, parcials o totals i incloent-hi les assegurances socials, ocasionats per la formalització de contractes de personal investigador, tècnic i de gestió d'investigació en el marc de les convocatòries competitives d'àmbit nacional i autonòmic, tant predoctorals com postdoctorals, tècnics de laboratori, o qualsevol altra figura de contracte inclosa en el Pla estatal d'investigació científica i tècnica i d'innovació. També es podran finançar els gastos de contractació de personal tècnic i de gestió d'investigació de les entitats beneficiàries. En cap cas es finançaran els gastos ja subvencionats per altres entitats públiques o privades diferents de l'entitat beneficiària.  
  
b) Gastos per dietes i desplaçaments: gastos abonats per les entitats beneficiàries derivats de les accions de mobilitat del personal investigador, de gestió d'investigació i innovació, tant del personal directament contractat per les entitats beneficiàries com del personal investigador del sistema sanitari públic de la Comunitat Valenciana l'activitat investigadora del qual és gestionada per tals entitats. Se subvencionaran els gastos ocasionats per estades realitzades en centres d'investigació fora de la Comunitat Valenciana durant l'anualitat 2024. No es consideraran accions de mobilitat els desplaçaments realitzats per a l'assistència a congressos, jornades, reunions o similars. La quantia màxima imputable a esta subvenció serà de 1.200 euros mensuals per gastos d'allotjament i manutenció, si l'estada es fa a Espanya, i de 2.000 euros si es fa en un país estranger, i una ajuda addicional per al viatge d'anada i tornada al centre de destinació que tindrà una quantia de 300 euros si la destinació és nacional i 600 euros si la destinació és internacional. En cap cas es finançaran els gastos ja subvencionats per altres entitats públiques o privades diferents de l'entitat beneficiària.  
  
c) Gastos de formació: gastos ocasionats per l'assistència a activitats formatives en matèria d'investigació i innovació del personal investigador i de gestió de les entitats beneficiàries o del personal investigador del sistema sanitari públic de la Comunitat Valenciana l'activitat investigadora del qual és gestionada per tals entitats. Estos gastos inclouen la inscripció al curs, desplaçament, allotjament i manutenció. No seran finançables els costos associats a cursos de temàtica general com ara idiomes, informàtica o similars. Tampoc es consideraran activitats formatives l'assistència a congressos, jornades, reunions o similars. Els gastos de transport subvencionats correspondran a bitllets en classe turista o equivalent, es finançaran fins a un import màxim de 600 euros per desplaçament. Per als costos de desplaçaments derivats de la utilització de vehicle propi i els costos d'allotjament i dietes corresponents a estos desplaçaments es prendrà com a referència el màxim de les quantitats que es detallen en el Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris, modificat pel Decret 64/2011, de 27 de maig i pel Decret 7/2023, de 27 de gener, els dos del Consell, o en el Reial decret 462/2002, de 24 de maig, sobre indemnitzacions per raó de servei, en cas de desplaçaments d'àmbit internacional o, si és el cas, la normativa que els substituïra.  
  
  
  
Article 7. Lloc i termini de presentació de les sol·licituds  
1. Les sol·licituds es dirigiran a la direcció general amb competències en investigació sanitària de la Conselleria de Sanitat, que és l'òrgan competent per a la instrucció del procediment.  
2. Les subvencions se sol·licitaran mitjançant el formulari normalitzat que es troba disponible en la seu electrònica o portal institucional de la Generalitat en internet, https://sede.gva.es, en la pàgina web de la conselleria amb competències en matèria de sanitat, www.san.gva.es, i en la guia PROP de la Generalitat, www.prop.gva.es.  
3. El termini per a la presentació de sol·licituds serà de 15 dies hàbils comptats des de l'endemà de la publicació d'esta convocatòria en el Diari Oficial de la Generalitat Valenciana.  
  
Article 8. Documentació  
1. La sol·licitud, presentada en el model que s'assenyala en l'article anterior, haurà d'anar acompanyada de la documentació que es detalla a continuació:  
a) Llistat de personal investigador contractat dins de les convocatòries competitives públiques nacionals integrades en el Pla estatal d'investigació científica i tècnica i d'innovació. També s'inclourà el personal contractat en l'àmbit de les convocatòries competitives públiques de les entitats de la Generalitat Valenciana. No s'inclouran els contractes duts a terme en convocatòries competitives per les mateixes entitats beneficiàries en convocatòries intramurals, sols o en col·laboració amb altres entitats d'investigació. Tampoc s'inclouran els contractes finançats íntegrament per l'entitat beneficiària. El llistat es presentarà en format Excel i contindrà, per orde, els camps següents: Cognoms i nom de la persona contractada / Tipus convocatòria (indicar si pla estatal o entitats GV) / Programa o convocatòria / Entitat finançadora (nom) / Codi expedient convocatòria / Data inici contracte / Data fi contracte / Total cost / Quantitat que s'ha de cofinançar en 2024.  
  
b) Llistat dels projectes d'investigació de concurrència competitiva finançats per entitats públiques o privades, nacionals o internacionals, obtinguts i iniciats durant els últims tres anys per l'entitat sol·licitant de la subvenció. No s'inclouran les convocatòries competitives per a finançament de personal, si no s'inclou finançament per a l'execució d'un projecte. Si el projecte és coordinat amb altres entitats, només s'inclouran en este apartat els projectes en els quals els altres grups participants pertanguen a entitats privades de la Comunitat Valenciana o siguen pertanyents a centres d'investigació de fora de la Comunitat Valenciana. Els coordinats entre centres vinculats a l'administració pública de la Comunitat Valenciana s'inclouran en l'apartat c d'este article, aliances entre grups d'investigació. El llistat de projectes es presentarà en format Excel i contindrà, per orde, els camps següents: Títol del projecte / Investigador/a principal / Departament/ Data inici / Data fi / Entitat finançadora / Àmbit (internacional, nacional o autonòmic) / Projecte coordinat (Sí o No) / Altres entitats participants en el projecte.  
  
c) Llistat de les aliances entre grups d'investigació d'entitats vinculades a l'administració pública de la Comunitat Valenciana, en les quals estiga inclosa l'entitat sol·licitant i que mantinguen la seua activitat vigent. A l'efecte d'esta convocatòria es consideraran com a aliances tant les que generen grups mixtos d'investigació com aquelles que possibiliten l'obtenció de projectes d'investigació competitius amb participació de grups d'investigació de manera coordinada. També s'inclouran en este apartat la participació en CIBER o xarxes nacionals de grups d'investigació de l'entitat sol·licitant (només es comptabilitzarà la participació de cada entitat una vegada per CIBER o xarxa, encara que hi haja diversos grups participants de la mateixa). No es comptabilitzaran com a aliances els convenis generalistes entre entitats per a la col·laboració en investigació, ni l'aliança entre grups d'investigació pertanyents a la mateixa entitat sol·licitant. El llistat d'aliances es presentarà en format Excel i contindrà per orde els camps següents: Referència / Nom aliança/ Investigador/a principal / Entitat finançadora/ Data inici / Data fi / Tipus d'aliança (Unitat mixta, projecte coordinat o xarxa nacional) / Altres entitats participants en l'aliança  
  
d) Pressupost sol·licitat per a ser subvencionat a través d'esta convocatòria.  
2. El formulari de sol·licitud incorporarà les declaracions que es detallen en l'article 10, títol IV, de l'orde de bases.  
3. D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'interessat, l'òrgan gestor del procediment estarà autoritzat a obtindre directament l'acreditació del compliment de les obligacions tributàries i amb la Seguretat Social. En cas d'oposar-se, haurà de manifestar-ho en l'apartat del formulari de sol·licitud previst per a fer-ho, i queda obligat a aportar els documents corresponents.  
4. L'òrgan gestor podrà requerir de l'entitat sol·licitant qualssevol altres dades, documents o informes complementaris que resulten necessaris per a la resolució de l'expedient, així com l'acreditació dels requisits als quals es referix la documentació administrativa.  
5. La presentació de la sol·licitud implica l'acceptació de tots els termes de les bases publicades.  
  
Article 9. Valoració i criteris de valoració  
La valoració s'efectuarà segons els criteris establits en l'article 6, contingut en l'Orde 3/2020, de 9 de juny, de la Conselleria de Sanitat Universal i Salut Pública, que quedaran com seguix:  
1. Gasto en contractació de personal investigador (màxim 40 punts). Import anual total compromés per part de l'entitat per al cofinançament dels contractes vigents l'any de la convocatòria, de personal d'investigació i/o tècnic de laboratori associats a convocatòries competitives d'àmbit nacional integrades en el Pla estatal d'investigació científica i tècnica i d'innovació o en l'àmbit de les convocatòries públiques competitives de la Generalitat Valenciana. La puntuació s'assignarà de manera proporcional a l'import compromés i li correspondrà al valor màxim 40 punts. Les entitats que no tinguen cap finançament compromés no puntuaran en este apartat.  
  
2. Projectes d'investigació sanitària, biomèdica i de salut pública (màxim 30 punts). Es comptabilitzen el nombre de projectes d'investigació obtinguts i iniciats en convocatòries competitives nacionals i internacionals d'entitats públiques o privades en els últims 3 anys. S'assignaran 0,3 punts per cada projecte internacional i 0,2 punts per cada projecte nacional. S'adjudicaran 4 punts addicionals quan en el total dels projectes obtinguts, les investigadores i els investigadors principals siguen en major proporció dones. En el cas de projectes de concurrència competitiva coordinats, només es valoraran els descrits en l'article 8b d'esta resolució.  
3. Aliances entre grups d'investigació (màxim 30 punts). Es tindran en compte les mesures adoptades en els últims 3 anys per a incrementar la massa crítica dels grups d'investigació mitjançant aliances per al desenvolupament d'activitats investigadores amb altres grups d'investigació en salut en entitats vinculades a l'administració pública de la Comunitat Valenciana (fundacions d'investigació vinculades a la conselleria amb competències en matèria de sanitat, centres del sistema d'investigació i innovació en salut, universitats, instituts tecnològics…). S'adjudicaran 0,5 punts per cada aliança. A l'efecte d'este apartat, es consideraran com a aliances les descrites en el punt 8c d'esta resolució.  
  
  
Article 10. Resolució  
1. Es delega en la persona titular de la direcció general amb competències en investigació sanitària per a dictar la resolució de concessió de les subvencions, este aspecte s'haurà d'indicar en la mateixa resolució.  
  
2. La resolució de concessió es publicarà en el Diari Oficial de la Generalitat Valenciana. Esta publicació tindrà els efectes de notificació a les entitats interessades i es realitzarà en el termini màxim de sis mesos a comptar des de la publicació d'esta convocatòria.  
3. En cas que alguna de les entitats beneficiàries renuncie a la subvenció amb posterioritat a dictar-se la resolució de concessió, la comissió de valoració podrà redistribuir la quantitat subvencionada a la qual es renuncia entre les altres entitats beneficiàries, seguint la mateixa forma de distribució que s'establix en l'article 7 de l'Orde 2/2017, de bases. La persona titular de la direcció general competent en investigació podrà emetre una nova resolució de concessió, que també serà publicada en el Diari Oficial de la Generalitat Valenciana.  
  
4. Contra esta resolució, que posa fi a la via administrativa, es podrà interposar recurs potestatiu de reposició davant del mateix òrgan que l'haja dictada, en el termini d'un mes comptat des de l'endemà de la seua notificació, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques o ser impugnada directament davant de l'orde jurisdiccional contenciós administratiu.  
  
Article 11. Justificació i pagament de les ajudes  
1. El pagament de les subvencions destinades a gastos corrents s'efectuarà de forma anticipada en virtut del que s'establix en l'article 44.7.b de la Llei 8/2023, de 27 de desembre, de pressupostos de la Generalitat per a l'exercici 2024 (DOGV 9756, 30.12.2023). El lliurament del 100 % de l'ajuda concedida s'efectuarà després de la seua concessió i a través de la resolució corresponent de la persona titular de la direcció general amb competències en investigació sanitària.  
  
2. Quan s'efectuen pagaments anticipats, les entitats beneficiàries quedaran exonerades de la constitució de garanties, tal com establix l'article 44.18.m de la Llei 8/2023, de 27 de desembre, de pressupostos de la Generalitat per a l'exercici 2024.  
3. Els beneficiaris de les subvencions, en el cas que s'haja realitzat el pagament anticipat, tindran de termini fins al 31 de gener de 2025 per a presentar la documentació justificativa de la totalitat de la subvenció concedida. A partir d'este moment es procedirà a la liquidació d'esta, de la qual podrà derivar-se una regularització, que implicarà l'exigència del reintegrament dels imports percebuts indegudament, en cas que la justificació fora insuficient.  
4. La justificació dels gastos s'acreditarà mitjançant la presentació de la documentació establida en la nova redacció de l'article 16, continguda en l'Orde 3/2020, de 9 de juny, d'acord amb el que s'establix en l'article 34 de la Llei general de subvencions.  
5. Els gastos que es presenten per a justificar les subvencions concedides hauran d'haver-se realitzat durant l'any corresponent a l'anualitat 2024, i haver-se abonat amb anterioritat a la finalització del període de justificació.  
  
Article 12. Incompliments i reintegraments  
1. El reintegrament per incompliment es produirà d'acord amb els continguts que establix l'article 18 de l'orde de bases, i amb el que es preveu en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. Les quantitats que es reintegren tindran la consideració d'ingressos de dret públic i reportaran interessos de demora des de l'endemà del venciment.  
3. L'interés de demora resultarà de l'aplicació, per a cada any o període dels que integren el període de càlcul, de l'interés legal fixat en la Llei de pressupostos generals de l'Estat per a estos exercicis, de conformitat amb el que establix l'article 16 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 13. Normativa aplicable  
Esta resolució es regirà pel que s'establix en l'Orde 2/2017, de 28 de febrer, l'Orde 3/2020, de 9 de juny, la Llei 39/2015, d'1 d'octubre, del procediment administratiu comú de les administracions públiques, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes bàsics de la Llei 38/2003, de 17 de novembre, general de subvencions, i del reglament que la desplega, aprovat pel Reial decret 887/2006, de 21 de juliol.  
  
Article 14. Recursos  
Contra esta resolució, que posa fi a la via administrativa, es podrà interposar recurs contenciós administratiu, d'acord amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos a comptar des de l'endemà de la seua publicació, davant de la Sala contenciosa administrativa del Tribunal Superior de Justícia de la Comunitat Valenciana. També podrà interposar-se potestativament un recurs de reposició davant del mateix òrgan que ha dictat la resolució en el termini d'un mes a comptar amb la data esmentada, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
  
Article 15. Entrada en vigor  
Esta resolució produirà efectes l'endemà de publicar-se en el Diari Oficial de la Generalitat Valenciana.  
  
València, 12 d'abril de 2024.- El conseller de Sanitat: Marciano Gómez Gómez.